**Povinnosti športových klubov v zmysle Zákona o športe.**

Zákon o športe, publikovaný v zbierke zákonov pod č. 440/2015 Z.z., ktorý nadobudol účinnosť dňa 1.1.2016, upravuje aj práva a povinnosti športových klubov a ich postavenie v hierarchii Ministerstvo školstva – národný športový zväz – športový klub – športovec.

Základné práva a povinnosti športových klubov ako športových organizácií (ŠO) sú definované v §8 až 14 a osobitne pre športové kluby (ŠK) aj v §15 Zákona.

**Športový klub** ako ŠO je **právnická osoba, ktorej predmetom alebo cieľom činnosti je športová činnosť**, pričom to nie je orgán verejnej správy (§8, ods. 1). Športový klub sa zapisuje do registra právnických osôb v športe. Okrem najzaužívanejšej právnej formy občianskych združení môžu mať ŠK aj právnu formu obchodných spoločností (s.r.o., a.s.) alebo inej neziskovej organizácie. Ako športový klub sa už ale nebude môcť zaregistrovať podnikateľ – fyzická osoba, zapísaný v živnostenskom registri.

ŠK **vytvára vhodné podmienky na vykonávanie športu**, organizovanie súťaží a na prípravu a účasť jednotlivcov alebo družstiev v súťaži.

ŠK je povinný zabezpečiť, aby sa **vrcholový športovec a talentovaný športovec** s jeho príslušnosťou vykonávajúci šport, ktorý je založený na fyzickej aktivite, najmenej **raz ročne podrobil lekárskej prehliadke** podľa § 5 ods. 8 na účely posúdenia ich zdravotnej spôsobilosti na vykonávanie príslušného športu.

Fyzická osoba ani právnická osoba nesmie mať kontrolu alebo vplyv v dvoch alebo viacerých ŠK, ktorých družstvá dospelých alebo dospelí jednotlivci pôsobia v tej istej súťaži, najmä nesmie súčasne byť spoločníkom, vykonávať funkciu v orgánoch alebo mať podiel na hlasovacích právach v orgánoch v takých športových kluboch, a to ani prostredníctvom ovládanej alebo ovládajúcej osoby a ani prostredníctvom holdingovej spoločnosti alebo spriaznenej osoby.

**Povinnosti športových klubov (§8):**

1. ŠK **vedie zdrojovú evidenciu osôb s jeho príslušnosťou**. O fyzických osobách sa v zdrojovej evidencii vedú údaje v rozsahu podľa § 80 ods. 2 písm. a), b), d) až r), ods. 4 až 7.
2. ŠK, ktorý uzavrel so športovcom zmluvu o profesionálnom vykonávaní športu, zmluvu o amatérskom vykonávaní športu alebo zmluvu o príprave talentovaného športovca, je povinný do 30 dní od uzavretia zmluvy **predložiť zmluvu na účely jej vedenia v evidencii zmlúv a dohôd vedenej národným športovým zväzom** alebo športovou organizáciou, ktorej je členom.
3. **Zo zasadnutia najvyššieho orgánu ŠK a konania volieb do orgánov ŠK sa vyhotovuje zápisnica**, ktorú ŠK uchováva po čas určený zakladajúcim dokumentom, ktorý nesmie byť kratší ako šesť rokov. Zápisnica obsahuje aj meno, priezvisko a funkciu osôb zúčastnených na zasadnutí.
4. ŠK je povinný :
   1. **zabezpečiť vo svojej pôsobnosti dodržiavanie pravidiel Svetového antidopingového programu, opatrení proti manipulácii priebehu a výsledkov súťaží a iných opatrení**

**proti negatívnym javom v športe** vyplývajúcich z medzinárodných predpisov a rozhodnutí a

* 1. **upraviť vo svojich predpisoch negatívne javy** podľa písmena a) **ako závažné disciplinárne previnenia.**

1. Ak sa na výkon športovej činnosti vyžaduje odborná spôsobilosť, ŠK je povinný **zabezpečiť vykonávanie tejto športovej činnosti odborne spôsobilým športovým odborníkom**.
2. ŠK má právo udeľovať súhlas na použitie obrazových, zvukových a obrazovo-zvukových prenosov a záznamov zo súťaží a iných podujatí, ktoré organizuje.
3. ŠK, ktorý organizuje súťaž, má výlučné právo na označenie súťaže názvom, nezameniteľným obrazovým symbolom, nezameniteľným zvukovým signálom a výlučné právo využívať toto označenie.
4. ŠK je **povinný umožniť osobe s jej príslušnosťou účasť na športovej reprezentácii.**

**Hospodárenie športového klubu (§9):**

1. ŠK, ktorý má právnu formu občianskeho združenia a je prijímateľom verejných prostriedkov, **vyberá od svojich členov ročný členský príspevok na svoju činnosť**.
2. ŠK môže v súvislosti so svojou športovou činnosťou **vykonávať aj inú činnosť, ktorou sa dosahuje príjem** alebo ktorou možno dosiahnuť príjem.
3. ŠK má **účtovné obdobie kalendárny rok**.
4. ŠK, ktorý má právnu formu občianskeho združenia, a je prijímateľom verejných prostriedkov, je **povinný mať riadnu účtovná závierku a výročnú správu overenú audítorom**, ak
   1. **príjem verejných prostriedkov** v účtovnom roku, za ktorý je ročná účtovná závierka zostavená, **presiahne 100 000 eur**, alebo
   2. **všetky príjmy ŠK v účtovnom roku**, za ktorý je ročná účtovná závierka zostavená, **presiahnu**

**400 000 eur**.

1. **Výročná správa ŠK obsahuje** :
   1. prehľad vykonávaných činností a projektov,
   2. prehľad dosiahnutých športových výsledkov,
   3. ročnú účtovnú závierku, zhodnotenie základných údajov v nej obsiahnutých a výrok audítora k ročnej účtovnej závierke, ak bol vykonaný jej audit,
   4. prehľad výnosov podľa zdrojov a ich pôvodu,
   5. meno, priezvisko fyzických osôb a názov, sídlo a identifikačné číslo právnických osôb, ktorým športová organizácia poskytla zo svojho rozpočtu prostriedky prevyšujúce v súčte sumu 5 000 eur a účel, na ktorý boli tieto prostriedky určené,
   6. prehľad nákladov športovej organizácie a osobitne prehľad nákladov na prevádzku športovej organizácie, mzdové náklady, náklady na odmeny a náhrady výdavkov podľa osobitného predpisu (Zákon o cestovných náhradách)
   7. stav a pohyb majetku a záväzkov,
   8. návrh na použitie zisku alebo vyrovnanie straty,
   9. zmeny vykonané v zakladajúcom dokumente a iných predpisoch,
   10. zmeny v zložení orgánov,
   11. ďalšie údaje podľa predpisov ŠK.
2. Ak ŠK podľa odseku 4 je zakladateľom alebo spoločníkom **obchodnej spoločnosti** a má podiel na obchodnej spoločnosti alebo akcie obchodnej spoločnosti, výročná správa ŠK obsahuje aj údaje podľa odseku 5 o tejto obchodnej spoločnosti.
3. Výročná správa sa vypracúva v termíne určenom najvyšším orgánom ŠK alebo v termíne určenom zakladajúcim dokumentom, najneskôr do šiestich mesiacov od skončenia účtovného obdobia. Výročná správa musí byť do 15 dní po prerokovaní najvyšším orgánom športovej organizácie zverejnená a uložená v registri účtovných závierok najneskôr do 31. júla nasledujúceho kalendárneho roka po skončení účtovného obdobia.

**Kontrola v športovom klube (§10):**

1. ŠK, ktorý je prijímateľom verejných prostriedkov, je povinný vytvárať podmienky na nezávislý výkon vnútornej kontroly. **Ak ŠK má dve bezprostredne po sebe nasledujúce účtovné obdobia príjem prostriedkov zo štátneho rozpočtu presahujúci 50 000 eur ročne, je povinný zriadiť a obsadiť funkciu kontrolóra** najneskôr do 30. júna nasledujúceho roka.
2. ŠK, ktorý má funkciu kontrolóra podľa odseku 1, je povinný mať zriadenú a obsadenú funkciu kontrolóra počas obdobia, v ktorom je prijímateľom prostriedkov zo štátneho rozpočtu.
3. Práva a povinnosti kontrolóra upravujú ustanovenia §10 až 14 Zákona. V ŠK, ktorý je obchodnou spoločnosťou, vykonáva funkciu kontrolóra predseda kontrolného orgánu – dozornej rady.

Za **verejné prostriedky** (prostriedky zo štátneho rozpočtu) sa v tomto prípade okrem bezprostredných príspevkov pre ŠK zo strany orgánov štátnej správy a samosprávy (ministerstvo, iná štátna organizácia, VÚC, mesto, obec) považujú aj príspevku od národného športového zväzu (SZPH) pre ŠK, vyplatené z týchto zdrojov.

**Spôsobilosť prijímateľa verejných prostriedkov (§66):**

**Aby mohol klub dostávať od SZPH verejné prostriedky,** napr. na CTM, ŠŠS a aj iné príspevky (napr. podiel z príspevku uznanému športu od r.2017), **musí mať spôsobilosť prijímateľa verejných prostriedkov.**

**Spôsobilosť prijímateľa verejných prostriedkov** sa podľa §66, ods 3) ZoŠ predpokladá u každej športovej organizácie (ŠK), **o ktorej sú v registri právnických osôb zapísané údaje v rozsahu podľa § 81**a spĺňa tieto podmienky:

1. má stanovy v súlade s § 19 až 23, ak ide o športový zväz alebo národnú športovú organizáciu,
2. **činnosť** športového zväzu alebo **športovej organizácie (ŠK)** s právnou formou občianskeho združenia **je v súlade s § 19 až 23,**
3. **nebola jej v lehote šesť mesiacov pred podaním žiadosti o poskytnutie verejných prostriedkov uložená sankcia** za závažné porušenie povinnosti podľa § 98 ods. 1,
4. **má zriadený osobitný bankový účet na príjem verejných prostriedkov**. ŠK je povinný zriadiť osobitný bankový účet do 30.06.2016, na ktorý mu budú zasielané finančné prostriedky od národného športového zväzu (SZPH).

**T.j. stanovy ŠK nie je nutné zosúladiť s ustanoveniami § 19 až 23 ZoŠ, ale je potrebné, aby jeho činnosť bola v súlade s týmito ustanoveniami.**

Informácia o spôsobilosti prijímateľa verejných prostriedkov na stránke Ministerstva školstva : http://www.minedu.sk/zakon-o-sporte-otazky-odpovede-a-informacie/

**Spôsobilosť prijímateľa verejných prostriedkov stráca športová organizácia** (§ 67 ods. 2), ktorá :

1. nezabezpečí na výkon športovej činnosti, na ktorú sa vyžaduje odborná spôsobilosť, odborne spôsobilého športového odborníka podľa § 8 ods. 7,
2. neumožní osobe s jej príslušnosťou účasť na športovej reprezentácii podľa § 8 ods. 10,
3. ako prijímateľ verejných prostriedkov nevyberá ročný členský príspevok od osôb s jej príslušnosťou podľa § 9 ods. 1,
4. nemá riadnu účtovnú závierku a výročnú správu overenú audítorom podľa § 9 ods. 4,
5. nesplní povinnosť zverejniť výročnú správu podľa § 9 ods. 7 s obsahom podľa § 9 ods. 5 a 6,
6. nevytvára podmienky na nezávislý výkon kontroly podľa § 10 ods. 1,
7. nezriadi alebo neobsadí funkciu kontrolóra podľa § 10 ods. 1 a 2.

Spôsobilosť prijímateľa verejných prostriedkov sa nevyžaduje u ŠK, ktorý má príjem iba z rozpočtu územnej samosprávy (VÚC, mestá a obce).

**Zápis do registra právnických osôb v športe (§81) :**

1. O **každej právnickej osobe v športe sa do registra zapisujú tieto údaje**:
   1. názov alebo obchodné meno,
   2. adresa sídla,
   3. právna forma,
   4. identifikačné číslo organizácie,
   5. jedinečný identifikátor osoby,
   6. číslo bankového účtu a príjem a použitie
   7. príspevku uznanému športu,
   8. dotácie,
   9. príspevku na národný športový projekt,
   10. príspevku na športové poukazy,
   11. sponzorského,
   12. adresa elektronickej pošty,
   13. druh športovej organizácie,
   14. druh športu,
   15. druh vykonávanej športovej činnosti,
   16. meno a priezvisko štatutárneho orgánu,
   17. adresa elektronickej pošty štatutárneho orgánu,
   18. meno a priezvisko kontrolóra,
   19. adresa elektronickej pošty kontrolóra,
   20. zoznam fyzických osôb s príslušnosťou k športovej organizácii v rozsahu meno, priezvisko, dátum narodenia a právny titul a dátum vzniku príslušnosti k športovej organizácii,
   21. zoznam právnických osôb s príslušnosťou k športovej organizácii v rozsahu názov alebo obchodné meno, sídlo, právna forma, identifikačné číslo organizácie, právny titul a dátum vzniku príslušnosti k športovej organizácii,
   22. výška členského príspevku, ak sa uhrádza,
   23. dátum úhrady členského príspevku, ak sa uhrádza,
   24. príslušnosť k športovým organizáciám,
   25. zoznam športových súťaží alebo športových podujatí organizovaných v nasledujúcom kalendárnom roku,
   26. spôsobilosť prijímateľa verejných prostriedkov,
   27. označenie zdrojovej evidencie.
2. O právnickej osobe sa do registra právnických osôb v športe okrem údajov podľa odseku 1 zapisujú aj údaje o závažnom porušení povinnosti podľa § 98.

Údaje do registra právnických osôb o ŠK podľa § 81 zákona č. 440/2015 zapisuje samotný ŠK. Prístup do informačného systému športu <http://www.sportcenter.sk/stranka/informacny-portal> za účelom naplnenia vyššie uvedených ustanovení zákona získa ŠK prostredníctvom príslušného národného športového zväzu na základe jeho pravidiel. Register právnických osôb v športe nie je aktuálne funkčný, stále sa pripravuje. V prechodnom období **počas nefunkčnosti Registra zverejňuje tieto údaje na svojom webovom sídle do 31.3.2016 priamo športová organizácia (ŠK)**. Po oznámení o funkčnosti registra je ŠK povinný doplniť svoje údaje do príslušného registra do 3 mesiacov od oznámenia.

**Ďalšie práva a povinnosti športových organizácií**

Znenie zákona s dôvodovou správou, ďalšie práva a povinnosti športových zväzov, klubov a rozšírené informácie k zákonu sú uvedené aj v príspevkoch na stránke Učenej právnickej spoločnosti **www.ucps.s**k :

**Implementácia zákona o športe do praxe**

http://www.ucps.sk/clanok--2047/Novy\_zakon\_o\_sporte.html

**Národné športové zväzy a kluby - povinnosti podľa zákona č. 440/2015 Z. z. o športe** http://www.ucps.sk/Narodne\_sportove\_zvazy\_a\_kluby\_\_povinnosti\_podla\_ZoS

**Športové kluby v novom "zákone o športe" - krátky pohľad na ich postavenie, povinnosti a práva** http://www.ucps.sk/sportove\_kluby\_v\_zakone\_o\_sporte\_resers\_novej\_upravy\_jaroslav\_collak

**ŠPORTOVÉ KLUBY V NÁVRHU ZÁKONA O ŠPORTE**

http://www.ucps.sk/SPORTOVE\_KLUBY\_V\_NAVRHU\_ZAKONA\_O\_SPORTE